Príloha č. 3
								k opatreniu č. 07045/2003-OAP

Podmienky regulácie cien
liekov, zdravotníckych pomôcok, dietetických potravín a výkonov v zdravotníctve

(1)	Na účely regulácie cien sa do cien výrobkov uvedených v prílohe č. 1 v položkách 1 až 4 pri predaji konečnému spotrebiteľovi zahŕňa len skutočne účtovaná cena od výrobcu alebo dovozcu, najviac do výšky maximálnej ceny. K uvedenej cene sa pripočíta dohodnutá cena obchodného výkonu podľa prílohy č. 1 položky 5 a daň z pridanej hodnoty. Ak držiteľ povolenia na veľkodistribúciu liekov a zdravotníckych pomôcok a dodávateľ dietetických potravín alebo ďalší predávajúci dohodne nižšiu cenu od výrobcu alebo dovozcu, do ceny pri predaji konečnému spotrebiteľovi sa zahrnie len znížená cena a cena príslušného obchodného výkonu.

(2)	Ak sa cena dohodne pri predaji v tuzemsku v cudzej mene, prepočíta sa na slovenské koruny kurzom vyhláseným Národnou bankou Slovenska platným v deň vystavenia faktúry.

(3)	Na účely regulácie cien individuálne pripravovaných liekov sa ich ceny tvoria súčtom:
a) 	cien spotrebovaných liečiv a pomocných látok, vrátane technických pomocných látok,

b)	cien použitých obalov a pomocného obalového materiálu bez obchodného výkonu maloobchodu, napríklad nálepky na označovanie liečiv na obaloch, materiál na adjustáciu; ak sa pri príprave lieku hradeného na základe verejného zdravotného poistenia použije nadštandardný obalový materiál, je potrebné jeho použitie a zahrnutie do výpočtu ceny lieku dohodnúť s príslušnou zdravotnou poisťovňou, 

c)	príslušnej ceny za odborné lekárenské výkony (taxa laborum) uvedené v prílohe č. 2 časti 4.

(4)	Na účely regulácie cien podľa odseku 3 písm. a) sa predajná cena liečiv a pomocných látok určuje takto :
a)	pri liečivách a pomocných látkach, pri ktorých je podľa platného liekopisu nevyhnutné overovať totožnosť chemickou, fyzikálno-chemickou alebo fyzikálnou skúškou, sa nadobúdacia cena liečiv a pomocných látok môže zvýšiť maximálne o 50 %,

b)	pri liečivách a pomocných látkach, pri ktorých je podľa platného liekopisu nevyhnutné overovať totožnosť makroskopicky, sa nadobúdacia cena liečiv a pomocných látok môže zvýšiť maximálne o 20 %, 

c)	cena čistenej vody sa zahŕňa v množstve predpísanom na lekárskom predpise; cena čistenej vody použitej pri príprave lieku ako pomocná látka, napr. na rozpustenie tuhých látok pri príprave mastí, sirupov, sa zahŕňa v použitom množstve, vyznačenom na lekárskom predpise alebo na objednávke,

d)	použité množstvo technických pomocných látok sa vyznačuje na lekárskom predpise alebo na objednávke,

e)	do ceny lieku sa započítava cena vnútorných obalov a vonkajších obalov a pomocného obalového materiálu.

(5)	K súčtu cien podľa odseku 3 sa pripočíta
a)	za rozplnenie do zásoby pripraveného lieku do vhodného obalu a za jeho konečnú úpravu na výdaj cena za dispenzáciu podľa prílohy č. 2 časti 4 skupiny 18; táto cena platí aj za úpravu antibiotických sirupov alebo iných perorálne používaných hromadne vyrábaných liekov dodávaných v suchej forme do tekutej formy, pričom cena takto upraveného hromadne vyrábaného lieku sa tvorí súčtom jeho predajnej ceny, ceny rozpúšťadla a ceny za dispenzáciu,

b)	za úpravu hromadne vyrábaných liekov dodávaných v suchej forme do tekutej formy na aplikáciu do nosa, oka a ucha aj cena spotrebovaného množstva rozpúšťadla a cena podľa prílohy č. 2 časti 4 skupiny 16 a to k cene hromadne vyrábaných liekov,

c)	za prípravu lieku, ktorá si vyžaduje prácu v aseptickom prostredí aj cena podľa prílohy č. 2 časti 4 skupiny 17 písm. a) a to k príslušnej cene za odborné lekárenské výkony; cena sa rozpočíta na všetky balenia lieku pripravené pri jednom technologickom procese,

d)	za sterilizáciu lieku k príslušnej cene aj cena podľa prílohy č. 2 časti 4 skupiny 17 písm. b) a to za odborné lekárenské výkony; cena sa rozpočítava na všetky balenia lieku pripravené v jednom sterilizačnom cykle.

(6)	Ak sa pri príprave lieku vykonávajú rôzne odborné lekárenské výkony, uvádza sa len odborný lekárenský výkon s najvyššou cenou; ak sa vykonáva ten istý výkon viackrát, príslušná cena sa pripočítava len raz.

(7)	Ak sa pripravuje liek vo väčších množstvách ako uvádza cenník, vypočítava sa maximálna cena vo výške zodpovedajúcej násobku príslušnej ceny za najväčšie množstvo v príslušnej skupine odborných lekárenských výkonov podľa prílohy č. 2 časti 4.“.

Poznámky pod čiarou k odkazom 3 až 6 znejú:
„3) § 19 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za  služby súvisiace s poskytovaním zdravotnej starostlivosti v znení neskorších predpisov.
 § 29a zákona č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z.z. o reklame v znení neskorších predpisov.
5) § 28 zákona č. 577/2004 Z. z. 
6) § 37 zákona č. 577/2004 Z. z. v znení zákona č. 347/2005 Z.z.“.